Κρεατόπιτα με σουλτανίνα και βρώμη, η μοντέρνα
Μια υπέροχη και πρωτότυπη κρεατόπιτα με αρώματα από γαρύφαλλο και Μαυροδάφνη Πατρών και η γλύκα από σταφίδα σουλτανίνα.
500 γρ. αλεύρι για όλες τις χρήσεις, 110 ml ελαιόλαδο + λίγο ακόμα, για το ταψί , 15 ml ξίδι, 200 ml νερό, 1 κουτ. γλυκού ζάχαρη, 2 κουτ. γλυκού αλάτι, σιμιγδάλι, για το πασπάλισμα των φύλλων , 500 γρ. μοσχαρίσιος κιμάς, από ελιά, 120 ml ελαιόλαδο, 2 πράσα, σε λεπτές ροδέλες, 1 ξερό κρεμμύδι, ψιλοκομμένο, 50 γρ. κουκουνάρια, καβουρδισμένα, 80 γρ. ψίχα από φιστίκια Αιγίνης ωμά, 150 γρ. σταφίδα σουλτανίνα, 50 ml Μαυροδάφνη Πατρών , 70 γρ. νιφάδες βρώμης, 1 ξυλάκι κανέλα, 2 καρφάκια γαρίφαλο, 1/2 πράσινο μήλο, σε μικρά καρέ , αλάτι, φρεσκοτριμμένο πιπέρι
Για να φτιάξουμε κρεατόπιτα με σουλτανίνα και βρώμη, αρχικά βάζουμε, στον κάδο του μίξερ, όλα τα υλικά και ζυμώνουμε με τον γάντζο για περίπου 6 λεπτά ή μέχρι να φτιάξουμε μια μαλακή ζύμη που να ξεκολλά από τα τοιχώματα. Σκεπάζουμε με πετσέτα και αφήνουμε τη ζύμη να ξεκουραστεί για 30 λεπτά.Σε φαρδιά κατσαρόλα σοτάρουμε στο ελαιόλαδο τον κιμά για 6-8 λεπτά, κομματιάζοντάς τον με ξύλινη κουτάλα για να σπάσουν οι κόκκοι του. Προσθέτουμε τα πράσα και το κρεμμύδι και σοτάρουμε για 6 λεπτά. Ρίχνουμε τα κουκουνάρια, τα φιστίκια και τη σταφίδα, ανακατεύουμε και σβήνουμε με τη Μαυροδάφνη. Μαγειρεύουμε για 2-3 λεπτά, μέχρι να απορροφηθεί το υγρό. Προσθέτουμε τη βρώμη, τα μπαχαρικά και το μήλο, ανακατεύουμε και αποσύρουμε από τη φωτιά. Αφήνουμε τη γέμιση να κρυώσει εντελώς και αλατοπιπερώνουμε καλά. Προθερμαίνουμε τον φούρνο στους 180°C. Πασπαλίζουμε με σιμιγδάλι τον πάγκο εργασίας. Χωρίζουμε το ζυμάρι σε 4 ίσα μέρη. Με πλάστη-βέργα ανοίγουμε δύο από τα κομμάτια ζύμης σε λεπτά φύλλα με διάμετρο 40-50 εκ. Πασπαλίζουμε συχνά με σιμιγδάλι όσο τα ανοίγουμε, για να μην κολλήσουν στον πλάστη και σχιστούν. Λαδώνουμε τον πυθμένα και τα τοιχώματα ενός ταψιού 25 x 35 εκ. και στρώνουμε εκεί το ένα φύλλο, το οποίο επίσης αλείφουμε με λάδι. Αφήνουμε τις άκρες του να εξέχουν από το ταψί. Στρώνουμε πάνω του και το δεύτερο φύλλο και το λαδώνουμε και αυτό. Απλώνουμε ομοιόμορφα πάνω του τη γέμιση, πιέζοντάς την καλά με ένα κουτάλι για να γίνει μια συμπαγής μάζα. Ανοίγουμε τα άλλα 2 κομμάτια ζύμης σε ισάριθμα λεπτά φύλλα με την ίδια διάμετρο με τα πρώτα, πασπαλίζοντας και αυτά τακτικά με σιμιγδάλι. Καλύπτουμε τη γέμιση με το ένα από αυτά τα φύλλα, το λαδώνουμε καλά και στρώνουμε πάνω του το τελευταίο φύλλο, λαδωμένο και αυτό καλά, για να αποκτήσει ωραίο ρόδινο χρώμα στο ψήσιμο.Κόβουμε τα περισσεύματα των φύλλων που εξέχουν από το ταψί και διπλώνουμε τις άκρες τους προς τα μέσα, για να σφραγίσουμε τη γέμιση. Χαράσσουμε την πίτα σε μικρά τετράγωνα κομμάτια και φουρνίζουμε. Ψήνουμε για περίπου 1 ώρα, μέχρι να ροδίσει ωραία η επιφάνεια. Σερβίρουμε, την κρεατόπιτα με σουλτανίνα και βρώμη, χλιαρή.
Αλεύρι (ζύμες),Μοσχαρίσιος κιμάς,Σταφίδες